Motoriste moet aanhou e-tol betaal, sê ANCArgieffoto “Daar is ŉ wet wat deur die regering goedgekeur is, so hulle moet voortgaan om te betaal terwyl ons probeer om ŉ oplossing te vind,” het Paul Mashatile, provinsiale voorsitter, aan joernaliste gesê. Hy het dié uitlatings gemaak nadat die ANC sy voorlegging gedoen het aan die paneel wat die e-tolstelsel ondersoek. Die paneel het tydens die voorlegging vir Mashatile gevra of die ANC bereid sal wees om ŉ kompromie aan te gaan rakende sy siening oor die e-tolstelsel. Mashatile het gesê hulle sal volstaan met wat die mense wil hê. “Om vir ons mense te sê hulle sal betaal al hou hulle nie daarvan nie…ons sal nie dit ondersteun nie. “Ons verteenwoordig die mense wat hardop huil en vra dat ŉ las van hulle skouers verwyder word.” Mashatile het gesê daar is lesse geleer rakende die verwerping van die stelsel en dat die publiek van mening is dat hulle nie behoorlik gekonsulteer is voor die stelsel die groen lig gekry het nie. “Ons moet aanvaar dat ons ŉ langer konsultasieproses moes gehad het.” Volgens die ANC moes daar alternatiewe oorweeg geword het voor die stelsel geïmplementeer is. Die party het voorgestel dat die brandstofheffing verhoog word om die koste van die Gautengse hoofwegverbeteringsprojek (GFIP) te delg. David Makhura, premier van Gauteng, het die paneel in Julie op die been gebring om die sosio-ekonomiese impak van e-tol in Gauteng te ondersoek. Die paneel sal maandelikse verslae indien en moet teen 30 November ’n finale verslag en voorstelle aan Makhura verskaf. Klik hier om vorige berigte oor e-tol te lees.